SK Úradný vestník Európskej únie C 280/4

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 280/04)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„LENTICCHIA DI ALTAMURA“

EÚ č.: PGI-IT-02204 – 17.11.2016

CHOP ( ) CHZO ( X )

1. Názov

„Lenticchia di Altamura“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie (CHZO) „Lenticchia di Altamura“ sa týka výhradne sušenej šošovice odrôd Laird a Eston. Patria k tomuto druhu: Lens esculenta Moench (synonymá: Ervum lens. L., Lens culinaris Medic)

Šošovica „Lenticchia di Altamura“ určená na spotrebu musí mať tieto vlastnosti:

Tvar: okrúhly a sploštený;

Veľkosť: 3 až 4,9 mm v priemere v prípade odrody Eston a 5 až 7 mm v prípade odrody Laird;

Farba: rôzne odtiene zelenej a hnedej;

Priemerná hmotnosť 100 zrniek: min. 2,8 g a max. 3,6 g v prípade odrody Eston a min. 5,7 g a max. 6,5 g v prípade odrody Laird.

Obsah vlhkosti sušenej šošovice uvádzanej na trh: ≤ 13 %;

Obsah bielkovín: ≤ 23 %;

Železo: > 6 mg/100 g šošovice.

Sušená strukovina nesmie vykazovať žiadne znaky zmeny farby ani vonkajšieho vzhľadu, ktoré by mohli znamenať zmenu jej vlastností. V prípade šošovice, ktorá je polámaná, fľakatá, napadnutá nosáčikom alebo má zmenené zafarbenie, je maximálna celková tolerancia 1,5 %. Nesúlad s kritériom veľkosti sa povoľuje v maximálnom rozsahu 1,5 % sušenej šošovice.

Pri uvedení na trh musí byť šošovica vhodná na ľudskú spotrebu.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Siatie, pestovanie, zber a odmorenie sa musia uskutočňovať na mieste uvedenom v bode 4. Odmorenie sa musí vykonať do 24 hodín od zberu, aby sa zabránilo škodám, ktoré spôsobuje nosáčik.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

V platných právnych predpisoch sa stanovuje, že „Lenticchia di Altamura“ na použitie v kuchyni sa musí predávať v baleniach s maximálnou hmotnosťou 10 kg. Tým sa zabráni zhoršovaniu jej zdraviu prospešných a organoleptických vlastností.

V prípade veľkoobchodného predaja sa môže baliť do mechov s maximálnou kapacitou 3 tony alebo vriec s maximálnou kapacitou 25 kg, ktoré sú vhodné na použitie v kuchyni.

3.6. Špecifické pravidlá označovania výrobku, na ktorý sa vzťahuje registrovaný názov

Okrem európskeho symbolu CHZO a informácií požadovaných podľa zákona sa musí na etikete na obale zreteľne a čitateľne uvádzať názov, obchodné meno a adresa výrobného alebo baliarenského podniku. Vlastné značky možno použiť v prípade, že nezavádzajú spotrebiteľov a sú povolené podľa platných právnych predpisov.

Na obale sa musí nachádzať aj logo podľa nasledujúceho opisu.

Logo

Logo CHZO „Lenticchia di Altamura“ sa skladá z 19 štylizovaných šošovíc rôznej veľkosti, ktoré sú rozmiestnené a proporčne upravené tak, aby zodpovedali veľkosti a polohe obcí v oblasti výroby. Logo je umiestnené nad nápisom „Lenticchia di Altamura IGP“ [CHZO], ktorý je rozdelený do troch riadkov a upravený tak, aby veľkosťou vynikalo slovo Altamura v strednom riadku. Nápis a štylizované šošovice sú nepravidelne usporiadané na kruhovom bielom pozadí s minimálnou veľkosťou 25 mm.

Písmom je tučný typ písma Pluto a farbou štylizovaných šošovíc aj nápisu je Pantone 582.

Farebné kódy:

Šošovice a nápis: Pantone 582

C = 25 M = 9 Y = 100 K = 39

R = 142 G = 140 B = 19

HEX/HTML 8E8C13

V súlade s odporúčanou minimálnou veľkosťou sa môže logo prispôsobiť rôznym použitiam, musí si však zachovať proporcie. V prípade potreby je možná aj čiernobiela tlač.

4. Stručné vymedzenie zemepisnej oblasti

Oblasťou výroby šošovice „Lenticchia di Altamura IGP“ je administratívna oblasť týchto obcí: Altamura, Ruvo di Puglia, Corato, Minervino Murge, Andria, Spinazzola, Poggiorsini; Gravina in Puglia, Cassano delle Murge, Santeramo in Colle, Montemilone, Palazzo San Gervasio, Genzano di Lucania, Irsina, Tricarico, Matera, Banzi, Forenza a Tolve.

5. Súvislosť so zemepisnou oblasťou

Oblasť výroby šošovice „Lenticchia di Altamura“ sa rozprestiera na území obce Altamura, susednej Murgia Barese a priľahlej Fossa Bradanica (alebo Fossa Pre-Murgiana). Charakterizuje ju stredomorské podnebie s miernymi zimami a horúcimi suchými letami. Zrážky sú premenlivé, za rok naprší približne 604 mm. Najnižšie sú v júli a najvyššie v novembri a decembri. Z analýzy priemerných mesačných teplôt v tejto oblasti vyplýva, že najnižšie teploty, ktoré môžu klesnúť pod nulu, sa vyskytujú v januári. Najvyššie teploty môžu dosiahnuť 40 °C a vyskytujú sa v júli a auguste. Priemerná ročná teplota je približne 15 °C.

Pôda je vo všeobecnosti hlboká a má stredne ľahkú štruktúru. Je dobre štruktúrovaná a zložením mierne ílovitá. Je bohatá na organické látky a dusík, obsahuje veľa vápenca a jej hodnota pH sa pohybuje v rozpätí od 7,6 do 8.

Príčinná súvislosť medzi šošovicou „Lenticchia di Altamura“ a oblasťou výroby vyplýva z vlastností vymedzenej zemepisnej oblasti, ktoré zabezpečujú vyšší minimálny obsah bielkovín a železa, než majú tie isté odrody šošovice dostupné na trhu.

Je známe, že množstvo bielkovín v strukovinách sa do veľkej miery líši a závisí od objemu dostupného dusíka, ktorý dokáže rastlina absorbovať. Objem dusíka závisí od prítomnosti symbiontov viažucich dusík (baktérií rodu Rhizobium). Tie dokážu zamoriť korene strukovín tvorené koreňovými hľuzami, v ktorých sa odohráva proces viazania dusíka. Pri teplotách pod 9 °C nedochádza k viazaniu dusíka a pri hodnote pH nižšej ako 5,6 alebo vyššej ako 8 sú baktérie neúčinné. Pôda v zemepisnej oblasti, v ktorej sa pestuje šošovica „Lenticchia di Altamura“, má hodnotu pH, ktorá sa pohybuje v rozpätí od 7,6 do 8. Priemerná teplota v oblasti je 15 °C. Tieto podmienky sú priaznivé pre rozširovanie bakteriálneho zamorenia koreňov, rast koreňových hľúz a symbiotickú štruktúru, ako aj viazanie dusíka, ku ktorému začne dochádzať po vzniku symbiotického vzťahu. Tieto podmienky a procesy zabezpečujú vysoký obsah bielkovín v šošovici „Lenticchia di Altamura“. Vďaka tomu mohli miestni obyvatelia v priebehu stáročí nahrádzať mäso šošovicou a zachovať si dostatočné množstvo bielkovín v strave. Pre stredomorskú stravu, ktorá v súčasnosti patrí k svetovému dedičstvu, sú navyše typické bielkoviny skôr rastlinného ako živočíšneho pôvodu.

Pôda bohatá na vápnik, ako je pôda v oblasti výroby šošovice „Lenticchia di Altamura“, je vo všeobecnosti bohatá aj na železo. Rozpustnosť železa v pôde závisí od množstva faktorov, z ktorých najdôležitejším je hodnota pH pôdy. V pôde s vysokou hodnotou pH, najmä v rozpätí od 8 do 10, má vápnik tendenciu viazať sa so železom a tvoriť nerozpustné zlúčeniny, ktoré rastliny nemôžu čerpať. Pôda v oblasti výroby šošovice „Lenticchia di Altamura“ má hodnoty pH v rozpätí od 7,6 do 8. Rastliny „Lenticchia di Altamura“ teda majú prísun železa rozpustného vo vode a šošovica „Lenticchia di Altamura“ obsahuje viac tohto stopového prvku ako rovnaké odrody šošovice pestované mimo tejto oblasti. Železo podporuje tvorbu hemoglobínu a červených krviniek, vďaka čomu sa telesné bunky správne okysličujú a zabezpečuje sa vitalita a harmonický rast celého organizmu. Železo podporuje funkcie pečene, sleziny, čriev a kostnej drene. Životne dôležité je aj pre neurotransmitery ako sérotonín a dopamín. Zabezpečuje odolnosť proti chorobám, je užitočné proti stresu a nevyhnutné pre účinné fungovanie imunitného systému.

V priebehu rokov si „Lenticchia di Altamura“ získala v Taliansku veľmi dobré meno a zaznamenala veľký nárast predaja.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidované znenie špecifikácie výrobku sa nachádza na tomto webovom sídle:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Prodotti DOP e IGP“ (vpravo hore na obrazovke), potom na „Prodotti DOP, IGP e STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.